Informasjonsskriv fra styremøte 13.8.20

**Redusere fartsfylt ferdsel på internveiene**

Styret observerer stadig kjøretøy som holder svært høy hastighet på internveiene. Dette er svært bekymringsfullt med tanke på alle barna som bor og leker i sameiet. Ett øyeblikks uaktsomhet kan få verst tenkelig utfall og styret mener det er nødvendig at vi gjør vårt ytterste for å få sjåførene til å redusere hastigheten/ vurdere om gjennomferdsel er nødvendig. Kostnadene for anleggelse av fartshumper kom seg på rundt 50 000,- (inkl. montering) og styret ønsker beboernes samtykke før vi eventuelt påfører sameiet ytterligere kostnader i forbindelse med ovennevnte problemstilling.

Vi har innhentet pristilbud på fire stk automatiske pullerter (bom) som eventuelt vil plasseres ved Johan Arnt Høiseths veg nr. 1, 24, 60 og 89. Pristilbudet vil bli presentert i innkallingen til beboermøtet. Vi vil også legge ved prisene for anleggelse av ytterligere fartshumper. Styret ber alle beboere gjøre seg opp en mening i forkant av beboermøtet om hvorvidt vi skal foreta ytterligere grep for å redusere fartsfylt ferdsel på internveiene, og eventuelt hvilken løsning vi skal gå for.

**Innleie av ekstern juridisk bistand**

Styret har over en toårsperiode presset, pushet, purret og mast på Villaservice/Dovre om ferdigstillelse, endringer, mangler og fremdriftsplaner. Vi har påpekt risikoer og sikkerhetsbrister og uttrykt vår frustrasjon over å måtte finne oss i å bo under midlertidighet på en byggeplass over en lengre periode. Vi opplever oppfølgningen fra Villaservice som, i beste fall, mangelfull, og har over en periode sett på muligheter for å stille Villaservice til veggs og kreve raskere framgang. På grunn av manglende tilbakehold av kjøpesum fra Eiendomsmegler1 sin side har vi dessverre lite pressmidler.

Styret har meldt inn sameiet inn i Huseiernes landsforbund og er i dialog med juridisk bistand der. Styret har videre vært i kontakt med byggesakskontoret for å kreve at det føres tilsyn med byggeprosjektet. Det vil være svært tidkrevende for Styret selv å foreta en utredelse og juridisk vurdering av alle problemstillingene/manglene samlet sett, og styret ser derfor på muligheten for å hyre inn ekstern juridisk bistand som kan se på saken. Styret ber derfor beboerne gjøre seg opp en mening om dette er noe dere ønsker.

**Innleie av avfallscontainere**

Styret mottok tips fra en beboer om å leie inn avfallscontainere som plasseres ut i sameiet et par ganger i året. Styret har vært i kontakt med Retura og fått innhentet priser. Disse vil bli presentert i innkallelsen til beboermøtet.

**Beising av framside fasade**

Det begynner å bli en stund siden de første rekkehusene stod ferdig her i Høiseth Hage og Styret ser at det kan være behov for behandling av trematerialet ved inngangspartiene. Som dere vet er det gitt retninglinjer for fargevalg på bakside fasade, men på forsiden av rekkehusene bør alle beboere beise med samme farge og beis. Styret anser det derfor nødvendig å handle inn beis for samtlige enheter slik at alle beboere får tilgang på samme beis. Styret har vært i kontakt med Stenkløv og Holte AS for en vurdering i hvilken beis som egner seg best med tanke på materialet som er brukt. Videre vil vi innhente priser på denne typen beis for samtlige 89 inngangsparti. Prisene vil bli presentert på beboermøtet. Styret ber beboere gjøre seg opp en mening om sameiet skal påkoste beis i fellesskap eller om hver enkelt beboer skal påkoste utvalgt beis på egen hånd.

**Biller i trappeoppgangene**

Styret har blitt gjort oppmerksom på at det tidvis oppholder seg svært mange biller i trappeoppgangene. Etter å ha hatt Pelias AS på besøk fikk vi tips om at det må legges ytterligere fug i oppgangene. ConForm og Villaservice er på saken.

**Det årlige grillpartyet**

I fjor arrangerte sameiet grillparty som ble en veldig suksess. Styret har håpet at dette kunne gjentas igjen årlig, men på grunn av smittevernhensyn ser vi ikke at det er forsvarlig å arrangere grillparty i år. Vi satser derfor på et heidundranes grillparty neste år. Kanskje vi til og med kan samles på det nye fellesområde ved siste del av A-rekka.

**Beboermøte**

Beboermøtet avholdes på Quality Hotel Panorama (melkekartongen) på Tiller. Her bookes et rom med god størrelse på slik at alle får overholdt reglene om avstand. Innkallelse med vedlegg vil sendes ut i forveien av møtet. Styret vil også invitere Villaservice slik at de kan svare på eventuelle spørsmål fra beboerne.

Mvh. Styret i Høieth Hage,

Trine Hammervold, Arne Nilssen, Kim Ove Olsen, Tine Sørgjerd og Inge Brå.